Hopelik kan Kolbe ’n verskil maakKolbe is ook uitstekend op verdediging. Foto: Rodger Bosch/AFP. Cheslin Kolbe, Suid-Afrika se stervleuel, is weer terug op die oefenveld en kan in die komende toets teen die All Blacks op die CBUS Superstadion speel. Die 27-jarige blits het vroeër sy been in Australië beseer en hy moes vanuit sy pawiljoensitplek toekyk hoe die Springbokke teen die Wallabies en die All Blacks vasval. Die Suid-Afrikaners het nie net sy vaardighede op die aanval gemis nie – hy beskik oor die ongekende vermoë om drieë te druk selfs wanneer hy nie veel van die die bal sien nie – maar ook sy verdedigingswerk. Daarbenewens geniet sy medespelers dit wanneer hy in die Springbok-vyftiental is. “Cheslin was briljant en hy sorg vir soveel energie. Terselfdertyd is hy een van ons belangrikste spelers en hy was oudergewoonte weer oral op die veld – dit is wonderlik om hom in die span te hê,” het Lukhanyo Am destyds ná die reeks teen die Britse en Ierse Leeus gesê. Maar of Kolbe iets aan die Bokke se geskoppery sal kan doen, is ’n ope vraag. Die Springbokke het die bal 38 keer in die afgelope toets teen die All Blacks weggeskop, terwyl hul spelers 255 m op die veld gevorder het. Daarteenoor het die Kiwi’s die bal net 18 keer geskop, maar 97 keer die bal gedra om meer as 400 m te wen. Intussen het Marco van Staden vandag se oefening weens ’n skouerbesering misgeloop. Die Springbokspan vir Saterdag se toets teen die All Blacks word môre bekend gemaak.